tomron87/hebrew-wikipedia-sentences-corpus huggingface dataset:
הדמות הופיעה בהופעת אורח בסרטי הלייב אקשן "אקס-מן" ו"אקס-מן 2" בגילומן של סומלה קיי וקייטי סטיוארט, בהתאמה, בעוד בסרטים "אקס-מן 3: המפלט האחרון" ו"אקס-מן: העתיד שהיה" הדמות ערכה את הופעתה המלאה וגולמה בידי אלן פייג'.
דמותה של קיטי פרייד הוצגה לתוך חוברות האקס-מן עקב הוראתו של העורך הראשי שהסדרה תתאר בית ספר לתלמידים מוטאנטים.
אמן החוברות Uncanny X-Men ג'ון ביירן קרא לקיטי פרייד בשמה על שם חברה ללימודי אמנות שהכיר בשנת 1973 באוניברסיטה ציבורית ללימודי אמנות באלברטה, קנדה.
ביירן אמר לפרייד שאהב את שמה וביקש את רשותה להשתמש בשם, בהבטיחו שיקרא לדמות הקומיקס המקורית הראשונה שלו על שמה.
ביירן אייר את הדמות בצורה שמזכירה את השחקנית סיגורני ויבר כמתבגרת.
דמותה הבדיונית של קיטי פרייד הופיעה לראשונה בחוברת Uncanny X-Men #129 מינואר 1980 בידי הכותב כריס קלרמונט כילדה פקחית מאוד בת 13. קלרמונט וביירן הפכו את פרייד לחברה רשמית של קבוצת האקס-מן בחוברת מספר 139, שבה היא כונתה בכינוי "ספרייט".
היא הייתה לדמות הראשית בחוברות מספר 141–142 בקשת הסיפור "ימי עבר עתידי", שבה היא יוצרת קשר מנטלי עם מקבילתה המבוגרת מזמן העתיד העונה לשם "קייט", שעורכת מסע בזמן מעתיד דיסטופי לזמן ההווה כדי לבקש את עזרת האקס-מן במניעת היכחדותו של גזע המוטאנטים.
קלרמונט גם כתב בהמשך את המיני-סדרה Kitty Pryde and Wolverine בת שש החוברות, שמתארת את התבגרותה של קיטי פרייד מילדה לנערה צעירה ומאמצת את הכינוי "שאדוקאט".
במהלך קשת הסיפור "אקס-מן: האל אוהב, האדם הורג" מנובמבר 1982, בכתיבתו של קלרמונט, כינויה של קיטי היה "אריאל".
בסוף שנות ה-80, קיטי פרייד הצטרפה לקבוצת גיבורי-העל הבריטית "אקסקליבר", שבה נשארה למשך עשר שנים עד לחזרתה לקבוצת האקס-מן.
בתחילת שנות ה-2000, היא נעלמה מאור הזרקורים לאחר שפרשה חלקית מהיותה גיבורת-על.
היא הופיעה במיני-סדרה Mekanix של שנת 2002 בכתיבתו של קלרמונט וחזרה לחוברות Astonishing X-Men שבכתיבתו של ג'וס וידון בשנת 2004. היא נשארה שוב לפרק זמן מועט ועזבה בשנת 2008. היא חזרה פעם נוספת לסדרת החוברות "וולברין והאקס-מן" שבכתיבתו של ג'ייסון אהרון ול"אקס-מן החדשים" של בריאן מייקל בנדיס.
בתחילת שנת 2015, קיטי פרייד הצטרפה לשורות שומרי הגלקסיה.
אחרי אירועי "מלחמות סודיות", היא נטלה את הכינוי סטאר ליידי.
בשנת 2020, דמותה של קיטי פרייד נחשפה כביסקסואלית.
יוצר הדמות, כריס קלרמונט, ציין שתמיד התכוון לכך, ושרייצ'ל סאמרס שימשה כמושא אהבתה.
אולם, בזמן יצירת הדמות, רשות האתיקה של הקומיקס לא הרשתה לקלרמונט להראות את מערכת היחסים בין השתיים, כפי שהסביר בפודקאסט שנערך עמו בשנת 2016.
לפופולריות של שאדוקאט הייתה השפעה ניכרת על חייה של קיטי פרייד האמיתית.
פרייד עצמה קיבלה תשומת לב רבה ממעריציה של הדמות עד כדי כך ששינתה את שמה לקיי די פרייד בכדי להימנע מכל קשר לדמות הבדיונית.
מאז, היא ציינה שיש לה רגשות מעורבים בנוגע לשמה, באומרה שהיא מעריכה את הקומיקסים של ביירן על ערכיהם הבידוריים והיצירתיים, אך מקווה שאחרים יעריכו אותה יותר מרק מקור לשמה של שאדוקאט.
קתרין אן "קיטי" פרייד נולדה בדירפילד, אילינוי לכרמן ותרזה פרייד.
היא יהודיה אמריקנית ממוצא אשכנזי וסבה מצד אביה - סמואל פריידמן - הוחזק במחנה ריכוז נאצי במהלך מלחמת העולם השנייה.
קיטי החלה לסבול מכאבי ראש כשהייתה בגיל 13, במה שסימן את התפרצות כוחותיה המוטאנטים לראשונה.
בעקבות כך, פנו אליה גם צ'ארלס אקסבייר מהאקס-מן וגם המלכה הלבנה של מועדון הלפייר, אמה פרוסט, מתוך תקווה לגייס אותה - כל אחד למטרותיו.
קיטי לא התרשמה מנוכחותה של פרוסט, שהסתכלה עליה כאילו הייתה "דבר טוב לאכול", והסתדרה טוב יותר עם אקסבייר ועם שלושת חברי האקס-מן שהתלוו אליו, וולברין, קולוסוס וסטורם, שעד מהרה התיידדה עמה.
אורורו גילתה לקיטי מי היא באמת ועל אודות האקס-מן, מה שהלהיב יותר את קיטי להצטרף לבית הספר לצעירים מחוננים של אקסבייר.
השיחה ביניהן הופרעה כאשר השתיים יחד עם וולברין וקולוסוס הותקפו בידי שכירי חרב שהושכרו בידי אמה פרוסט ומועדון הלפייר.
האקס-מן הביסו את תוקפיהם, אך הוכנעו בידי כוחותיה הטלפתיים של המלכה הלבנה מיד לאחר מכן.
בזמן המהומה, קיטי הופרדה משאר חברי הקבוצה ולא נלכדה יחד עמם.
היא הצליחה ליצור קשר עם סייקלופס, פניקס ונייטקרולר.
בעזרתן של דאזלר ופרייד, האקס-מן יכלו להציל את חבריהם מידיו של מועדון הלפייר.
נדמה היה שהמלכה הלבנה נהרגה בקרב שהתחולל ביניהם, מה שאומר שיותר לא עמדה בתחרות עם אקסבייר להשיג את אישור הוריה של קיטי.
לרגע היה נדמה שלא היה לקיטי סיכוי להתקבל לבית הספר לצעירים מחוננים של אקסבייר ולהצטרף לאקס-מן, היות שאביה זעם על אקסבייר שהעמיד את בתו בסכנה.
פניקס השתמשה בכוחותיה הטלפתיים כדי לשכנע את הוריה של קיטי ולהטות את גישתם לטובת אקסבייר.
עם הצטרפותה, קיטי הייתה לחברת הקבוצה הצעירה ביותר.
קיטי הצטרפה לקבוצת האקס-מן, ונטלה את הכינוי ספרייט.
בשנותיה המוקדמות כחברת האקס-מן, גרסה בוגרת יותר שלה מעתיד חלופי השתלטה על גופה מזמן ההווה בעזרתה הטלפתית של רייצ'ל סאמרס כדי לעזור לאקס-מן לסכל ניסיון התנקשות בסנטור רוברט קלי בידי אחוות המוטאנטים הרשעים.{{הערה|Uncanny X-Men #141-142, October-November 1980}} בהמשך, היא הביסה במו-ידיה השד נגאראי.
כמו כן, היא למדה תקופה קצרה באקדמיית מסצ'וסטס של המלכה הלבנה, משום שהוריה הרגישו שעליה להיות בחברת תלמידים בגילה.
אולם, בעקבות נסיונותיה הכושלים של פרוסט להכניע את האקס-מן, היא ביטלה את השתתפותה של פרייד באקדמיה.
במהלך שנות נערותה, קיטי אימצה מספר מערכות יחסים קרובות בבית הספר לצעירים מחוננים, כמו גם עם חברי האקס-מן וסטורם ראתה בה כבת שמעולם לא הייתה לה.
היא פיתחה התאהבות בקולוסוס ונעשתה לחברתה הקרובה של אחותו הצעירה איליאנה.
בתחילה, היא הרגישה חוסר נוחות בקרב מוטאנטים בעלי חזות פיזית משונה, כמו נייטקרולר, אך עד מהרה התגברה על פחדיה והפכה לחברתו הקרובה.
בזמן מלחמתם של האקס-מן בגזע הברוד בחלל, קיטי התחברה ללוקהיד, חייזר תבונתי מאוד בעל מראה של דרקון, שעקב אחריה הביתה אחרי משימתה בחלל.
לוקהיד נאמן ביותר לקיטי, והשניים חולקים ביניהם קשר מחשבתי.
מאז שובם ממשימתם בחלל, אקסבייר איים להעביר את קיטי לקבוצת המוטאנטים החדשים - קבוצת מוטאנטים צעירים שהוקמה בזמן היעדרותם של האקס-מן, אך היא מעולם לא הצטרפה לקבוצה - להם קראה בנחרצות "תינוקות אקס".
בהמשך, קיטי נחטפה בידי קבוצת המורלוקים התת-קרקעית וכמעט אולצה להתחתן עם קאליבן.
בהמשך, היא נחטפה גם בידי המלכה הלבנה אך ניצלה בידי חברי המוטאנטים החדשים.
במהלך זמן זה, קיטי החלה להתראות עם קולוסוס, אך מערכת היחסים ביניהם הייתה קצרה, מה גם שההבדלים ביניהם נבעו מהיותה של קיטי יהודיה ואילו קולוסוס היה אתאיסט.
קולוסוס פיתח רגשות כלפי אישה חייזרית בשם זסאג'י אותה פגש בעולמו של הביונדר באירועי "מלחמות סודיות".
אולם, רגשות אלה כלפי זסאג'י היו כתוצאה מהשפעת כוחות הריפוי המוטאנטים שלה, אחרי שהוא נפצע בקרב.
למרות זאת, היו אלה רגשות אמיתיים, והוא חזר לכדור הארץ מוכה יגון לאחר מותה.
הוא התוודה בפני קיטי על כך שאהב את זסאג'י, מה שפגע בקיטי קשות והשניים סיימו את הקשר הרומנטי ביניהם.
קיטי התחברה גם לילד מקומי תושב מרכז סיילם בשם דאג ראמזי, והשניים פרצו לתיקי הפרויקט "עיניים פקוחות" במטרה לגלות פרטים על זקיפי הסנטינל החדשים שבמימונו של סבסטיאן שו, המלך השחור של מועדון הלפייר.
אולם, רגשות החיבה בין השניים לא היו הדדיים, והם נשארו ידידים קרובים, במיוחד לאחר שהצטרף לקבוצת המוטאנטים החדשים תחת הכינוי סייפר, ועד למותו זמן מה לאחר מכן.
וולברין הפך לסוג של מורה רוחני לקיטי למרות אישיותו המחוספסת.
במהלך המיני-סדרה Kitty Pryde and Wolverine משנים 1985-1984, היא גילתה שאביה נעשה מעורב בעסקים עם גנגסטרים יפנים.
היא עקבה אחריו ליפן ונלכדה בידי מאסטר נינג'ה בשם אוגון, שהיה המורה של וולברין אך מאז הפך לשד מיסטי ולאויבו.
היא הייתה נתונה לשליטתו המוחית של אוגון, והוא גרם לה להאמין שהיא בתו האבודה ולימד אותה את אמנות הנין ג'וטסו.
היא עברה שטיפת מוח בידי אוגון כדי להפוך למתנקשת, ונשלחה אחרי וולברין במטרה להורגו.
בעזרתו של וולברין, שאיפשר לה להתאמן ולהעמיק את הידע שלה באמנויות לחימה, קיטי בחרה להתגבר על שליטתו המוחית של אוגון.
אופייה הילדותי והמפונק השתנה בעקבות כך, והשניים הביסו את השד המיסטי וביססו ביניהם קשר חזק של מורה ותלמידה.
קיטי חזרה לשורות האקס-מן ולא הייתה עוד הילדה התמימה כבעבר.
היא נטלה את הכינוי שאדוקאט.
בזמן הטבח בקבוצת המורלוקים התת-קרקעית בידי קבוצת "המשוטטים" של מיסטר סיניסטר, קיטי נפצעה אנושות מחנית אנרגיה שנשלחה לעברה בידי הנבל הארפון לאחר שניסתה להציל את רוג.
כתוצאה מכך, היא איבדה שליטה על כוחותיה והייתה תקועה במצב פאזה ללא כל אפשרות לייצב את עצמה.
היא נלקחה בדחיפות לאי מיואר יחד עם שורדים נוספים מהטבח וטופלה בידי ד"ר מוירה מק'טאגרט.
מק'טאגרט הצליחה למנוע מהחמרה במצבה עד למצב שהיא לגמרי איבדה חומריות פיזית ואיימה לחדול מלהתקיים.
בזמן זה, מצבה הטבעי של קיטי היה לא מוחשי, ונדרש ממנה מאמץ לשנות מצב פאזה.
היא הייתה יכולה לשמור על מצב צבירה אחיד רק בכוח הרצון.
חברי האקס-מן ביקשו את עזרתו וחכמתו של ריד ריצ'רדס, מיסטר פנטסטיק מארבעת המופלאים, אך הוא סירב בתחילה משום שלא היה בטוח שיוכל לעזור לה.
בראותם שאין להם ברירה, חברי האקס-מן פנו לעזרתו של דוקטור דום, אויבו של ריד ריצ'רדס.
הדבר יצר דילמה מוסרית עבור האקס-מן וארבעת המופלאים, ושתי הקבוצות נלחמו אחת בשנייה משום שארבעת המופלאים ניסו לעצור את הטיפול, בעוד האקס-מן ניסו להציל את חייה של קיטי.
בסופו של דבר, גם המשבר של ארבעת המופלאים וגם חייה של קיטי ניצלו כאשר פרנקלין ריצ'רדס - בעזרתו של לוקהיד - גרמו להם להבין את חומרת מעשיהם.
מאז, קיטי החלימה לחלוטין ממצבה וחזרה לשלוט בכוחותיה.
בין יתר הפצועים שהובאו לאי מיואר נמנו קולוסוס ונייטקרולר, אם כי קולוסוס עזב את הממלכה המאוחדת אחרי טיפולה של מוירה מק'טאגרט כדי לעזור לאקס-מן בקרב נגד היריב.
האקס-מן הקריבו את חייהם כדי לעצור את היריב, והקרב כמו גם הקרבתם הונצחו בשידור ושודרו ברחבי העולם.
ללא ידיעת העולם, האקס-מן הוחזרו לחיים באותו גיליון ובחרו לשמור על פרופיל נמוך ולגרום לעולם להאמין שהם עדיין מתים.
אסטרטגיה זו נועדה כדי להבטיח שקרבותיהם העתידיים יהיו מוצלחים יותר, והדבר התבטא בכך שהיה עליהם לשמור מרחק מבני משפחותיהם ויקיריהם, כולל קיטי.
לאחר שצפתה בשידור החי מתוך מיטת חוליה באי מיואר והאמינה שחברי האקס-מן מתים, קיטי הצטרפה לרייצ'ל סאמרס, קפטן בריטניה ומגאן כדי להקים את קבוצת אקסקליבר הבריטית.
לתקופת מה, קיטי למדה בבית הספר לבנות ע"ש סנט שארל בממלכה המאוחדת.
אחרי שאיליאנה מתה מוירוס הירושה, קיטי הושפעה רבות ממות חברתה הטובה.
בנקודה מסוימת לאחר מכן, ג'.
ברידג', המנהל הזמני של סוכנות הביון S.H.I.E.L.D גייס את קיטי לסוכנות כדי לתקן את מערכת המחשבים על סיפון נושאת המטוסים המרחפת, שלא זיהתה אף אחד מלבדה.
היא גילתה שהסיבה לבעיה הייתה רוחו של אוגון שהשחיתה את המערכות, ובעזרתו של וולברין הצליחה לטהר אותה מנוכחותו.
היא שבה לקבוצת אקסקליבר, ועברה איתם הרפתקאות נוספות בטרם חזרה לארצות הברית.
לאחר שנודע לה שקולוסוס הקריב את חייו כדי למצוא תרופה לווירוס הירושה, היא בחרה שלא לחזור לאקס-מן אלא להמשיך ולמצוא דרכים חדשות לעזור לאקסבייר לממש את חזונו לדו-קיום בין בני אדם למוטאנטים.
בניסיונה לחיות חיים שלווים, קיטי פרשה מחיי הגיבורים ונרשמה לאוניברסיטת שיקגו, אולם זמנה הרחק מהאקס-מן לא נמשך הרבה.
בזמן שקיבלה מלגה למדעי המחשב במכללה להנדסה ואסטרופיזיקה ע"ש רוברט היינליין, אביה נהרג כתוצאה מהתקפת זקיפי סנטינל על האי ג'נושה.
היא תקפה אדם שהביע מחאה נגד המוטאנטים ועברה בשל כך תרפיה.
קבוצת המטהרים שונאי המוטאנטים של הכומר ויליאם סטרייקר עמדה לחבל בקמפוס בו למדה, וזקיפי סנטינל מתקדמים תקפו את המקום.
קיטי הצליחה לעצור את האיומים בעזרתם של שותפיה ללימודים שיאן קוי מאן ושולה אינקוזי.
דרכיהם של קיטי ושל סטרייקר הצטלבו בשנית כאשר קיטי עזרה לקבוצת אקסטרים אקס-מן של סטורם במספר משימות.
במהלך הרצתו של ג'וס וידון על חוברות אקסטרים אקס-מן, שבה סקוט סאמרס ואמה פרוסט החלו לנהל את מכון אקסבייר, קיטי פרייד קיבלה מקום בקבוצתו של סייקלופס והחלה ללמד בבית הספר, למרות התלבטויות בנוגע לעבודה לצידה של המלכה הלבנה, בהתחשב בעבר ביניהן.
זו הייתה הסיבה העיקרית שפרוסט בעצמה צירפה אותה, כביטחון במידה ואישיותה של המלכה הלבנה תצוץ שוב.
פרוסט הבהירה שהאדם שבטח בה הכי פחות יהיה הראשון שיבחין בשינוי בהתנהגות אצלה.
במהלך אחת ממשימותיהם הראשונות - חקירה אודות תרופה לגן המוטאנטי, קיטי גילתה שקולוסוס עדיין בחיים ומשמש כנושא מחקר.
אחרי מעט לבטים, השניים המשיכו במערכת היחסים הרומנטית ביניהם.
קיטי הופיעה לצד קולוסוס בקשת הסיפור Blinded by the Light, שבה שניהם נשארו לשמור על התלמידים במכון אקסבייר בזמן ששאר האקס-מן יצאו לביתה של מיסטיק במיסיסיפי כדי לבדוק מה מצבה של רוג, והם נקלעו למארב של המשוטטים של מיסטר סיניסטר.
בינתיים, קיטי וקולוסוס הגנו על התלמידים מפני פלג של המשוטטים בהנהגת אקסודוס.
התברר במהלך הסיפור, שמאחר שקיטי דאגה לביטחונם של יומניה של דסטיני - המנבאים אירועים עתידיים שטרם התרחשו, היא תכננה תוכנית יחד עם סייקלופס ופרוסט להחביא אותם, ושפרוסט תמחוק את מיקומם מזיכרונה.
מיקום היומנים ייחשף רק כאשר תיאמר לקיטי מילת קוד מיוחדת.
קשת הסיפור מסתיימת בקרב המתחולל בין אייסמן וקאנונבול לבין המשוטטים על מיקומם של היומנים, כשבסופו של דבר הם מושמדים בידי גמביט.
בקשת הסיפור Torn, הגלגול האחרון של מועדון הלפייר עורך מתקפה על מכון אקסבייר.
קיטי ממלאת את החזון שפרוסט ייעדה לה, מביסה אותה וכולאת אותה, אך נופלת לאשליות הטלפתיות של חברת מועדון הלפייר פרפקשן - שטוענת שהיא המלכה הלבנה המקורית אשר מעולם לא השתקמה.
בהשפעת אשליות אלו, קיטי החלה להאמין שהיא וקולוסוס הביאו לעולם תינוק שנלקח בידי האקס-מן בשל יכולותיו המוטאנטיות, שהיה להם פוטנציאל להיות מסוכנים.
תחת האשליה, קיטי מנסה להציל את התינוק מ"קופסה" בלתי חדירה במעמקי אחוזת אקסבייר, ואינה יודעת שלמעשה היא משחררת חייזר לכוד שמכיל את תודעתה של קסנדרה נובה, המנהיגה לכאורה של מועדון הלפייר באותה עת.
סייקלופס מגלה שמועדון הלפייר החדש - כולל פרפקשן ונובה - הם למעשה אשליות מחשבתיות משברירי תודעתה של קסנדרה נובה שנותרו במוחה של פרוסט במהלך העימות האחרון ביניהן, והכל חלק מאשמת השורד שלה על הרצח עם באי ג'נושה.
כשסייקלופס השמיד את האשליות המנטליות, אמה ניסתה לאלץ את קיטי להרוג אותה ובכך להיפטר מנובה.
אולם, נובה לא הושפעה מכך ועברה להתמקד בהעברת מוחה להיסאקו איצ'יקי.
נדמה היה שנובה לא הצליחה במשימתה, משום שהקבוצה הועברה בידי אביגיל בראנד לסיפון מפקדת החלל של S.W.O.R.D בדרכם לעולם "ברייקוורלד", בקשת הסיפור האחרונה שבכתיבתו של וידון.
בקשת הסיפור הבאה, Unstoppable, הקבוצה מתכוננת לסיים את העימות שלהם עם מנהיג עולם ברייקוורלד ומתפצלת.
קיטי נמצאת בקבוצה שתפקידה לעצור את הטיל המכוון לעבר כדור הארץ.
היא משנה פאזה לתוך הטיל ונוכחת לדעתה שהוא מורכב מאותו חומר ממנו עשוי עולם "ברייקוורלד" - חומר ממנו קשה לה לשנות פאזה לתוכו, היות שהדבר גורם לה להיות מותשת מאוד.
אחרי שהיא עושה את דרכה לתוך הטיל, היא מגלה שהמרכז שלו חלול.
כאשר הטיל נורה, קיטי מתעלפת כשהיא בתוכו.
חיה מגלה מאוחר מדי שעקב צורתו, מסלולו והתרכובת הפנימית שלו, הנשק של ברייקוורלד הוא למעשה קליע ענק, והוא עושה את דרכו לעבר כדור הארץ.
כשהמצב נהפך לנואש יותר, אמה ביססה קשר מנטלי עם קיטי והבטיחה לה שהיא תצא ממנו ללא פגע, למרות שעבור השתיים התברר בהמשך שלא כך הדבר.
קיטי ואמה מגיעות להבנה ולהתפייסות ביניהן, ואמה אומרת לה שמעולם לא רצתה שמשהו כזה יקרה לה.
בהמשך, קיטי מעבירה את הקליע דרך כדור הארץ, אך היא נעשית לכודה בפנים.
סקוט סאמרס מציין בסופה של החוברת שגם דוקטור סטריינג' וגם ריד ריצ'רדס היו בין המוחות הגדולים שניסו להציל אותה, אך האמינו שהיא התמזגה לחלוטין עם הקליע בעוד הוא ממשיך לנוע חופשי ברחבי החלל.
אין זה ידוע אם היא חיה או מתה, והאקס-מן מאמינים שהיא אבדה להם לתמיד.
כתוצאה מאירועים אלה, קיטי לא מופיעה בקשת הסיפור "תסביך משיח", מאחר שהוא מתרחש לאחר מאורעות ברייקוורלד.
היא מוזכרת בקצרה בסופו של הסיפור בידי קולוסוס, וולברין ונייטקרולר, שמשוחחים ביניהם על כך שאיבדו אותה.
כדי להתמודד עם אובדנה של קיטי, קולוסוס מאתר פושעים רוסיים שסוחרים בבני אדם, ומקעקע על גופו קעקוע עם השם "קטיה".
אמה מתחילה לקבל חלומות חוזרים ונשנים שבהם היא שומעת קול, בהאמינה שקיטי מנסה ליצור איתה קשר.
מאוחר יותר, אביגיל בראנד מאשרת את העובדה שקיטי פרייד עדיין חיה בתוך הקליע, אך כאשר החומר ממנו עשוי הקליע מתקשה ככל שהזמן עובר, יהיה זה קשה מאוד לפרוץ אותו לרווחה.
אחרי שהאקס-מן עברו לאי אוטופיה, שנקבע כמקום מפלט למוטאנטים לאחר מאורעות "בית אם" ו"תסביך משיח", מגנטו הגיע לאי והתוודה על רצונו להצטרף לאקס-מן ולעזור לאקס-מן במאמצם לאחד את שארית המוטאנטים ברחבי העולם.
האקס-מן נותנים לו להישאר בלית ברירה ונשארים זהירים מכוונותיו.
בניסיון אחרון להרוויח את אמונם, מגנטו עולה למרומי הר טמלפייס ומרכז את כוחותיו המגנטיים כדי להסיט את מסלולו הבין-כוכבי של הקליע המתכתי שקיטי כלואה בתוכו ומביא אותה הביתה לכדור הארץ.
בינתיים, קיטי מתבררת כחיה בתוך הקליע.
ללא ידיעתם של האחרים, מגנטו נתקל מוקדם יותר בקליע בזמן שניסה לקבל חזרה את כוחותיו מהוד התפתחותו, והסיק שקיטי נמצאת בפנים.
למרות זאת ולמרות יכולתו של הוד התפתחותו להשיג את הקליע ואת קיטי בעצמו, מגנטו בחר להתמקד בהשבת כוחותיו, ועקב בחשאי אחר מסלולו של הקליע עד להחלטתו למשוך אותו בחזרה לכדור הארץ.
במשך הזמן בו הייתה לכודה בפנים, קיטי המשיכה לשמור על הקליע ועל עצמה במצב פאזה כדי למנוע התנגשויות אפשריות עם אובייקטים מיושבים בדרכו בחלל.
מגנטו מביא את קיטי בחזרה בביטחה לכדור הארץ, מפצח את הקליע ומרחף את קיטי אל הקרקע.
כאשר היא וקולוסוס מנסים לגעת אחד בשני, מתגלה שהיא לכודה במצבה הלא מוחשי ואינה מסוגלת לדבר.
האקס-מן מניחים אותה בתוך תא הכלה הדומה לתא שנעשה בו שימוש בזמן טבח המוטאנטים.
התשובה לסיבה כיצד קיטי שרדה בזמן בתוך הקליע אינה ידועה לצוות המדעי של הקבוצה, והאקס-מן גילו שכל תפקודיה החיוניים של קיטי הוקפאו.
ד"ר קביטה ראו שיערה שקיטי יצרה מעין זיכרון שריר להחזיק את הקליע ואותה במצב פאזה ושכחה כיצד לחזור למצב הרגיל.
במהלך שיחה עם קולוסוס, אמה פרוסט שימשה כמוליך טלפתי, וקיטי קלטה את מחשבותיה הרגעיות של פרוסט על רצונה להרוג את סבסטיאן שו, המלך השחור של מועדון הלפייר, כדי למנוע מנאמור לגלות ששיקרה לו.
בעוד היא נגעלת מכוונותיה של פרוסט, קיטי מציעה פשרה היות שבעקבות מצבה החדש כ"רוח", היא הכלי המתאים ביותר להעלים את שו.
בסיפור Breaking Point שבחוברות Uncanny X-Men, פליטים מכוכב ברייקוורלד נמלטים מהאנרכיה של עולמם ומגיעים לכדור הארץ, בהנהגתם של מצביא המלחמה קרון ושותפתו הלינה.
במהלך עימות בין האקס-מן לבין קרון, קיטי נהרגת אך מוחזרת לחיים בידי מאהבתו של קרון שרוצה לשנות את דרכם המיליטנטית בריטואל חייזרי שמעביר אליה את כוח החיים של הלינה, כך ששאדוקאט ה"חדשה" מסוגלת לשלוט שוב ביכולות הפייזינג שלה.
בעקבות מאורעות "פילוג" ו"בריאה מחדש", בהם האקס-מן התפלגו לאחר סכסוך ממושך בין סייקלופס לוולברין, קיטי מסיימת את מערכת היחסים שלה עם קולוסוס ומחליטה לחזור עם וולברין בחזרה למחוז וסטצ'סטר כדי להקים את בית הספר לצעירים מחוננים ע"ש ג'ין גריי.
במהלך זמן זה, היא ובובי דרייק חולקים נשיקה.
באירועי "אוונג'רס נגד אקס-מן", קיטי אינה בוחרת צד אלא נשארת בבית הספר לצד תלמידיה.
כאשר בובי חוזר אחרי שגילה שכוח הפניקס השחית את חמשת חברי האקס-מן סייקלופס, אמה פרוסט, קולוסוס, מג'יק ונאמור, הוא וקיטי מחליטים סוף סוף לצאת ביחד לדייט.
כאשר חיה מביא את חמשת חברי האקס-מן המקוריים מזמן העבר כדי לעצור את סייקלופס - ששאב לתוכו את כוח הפניקס משאר חברי חמשת הפניקסים, הושחת מהכוח והרג את צ'ארלס אקסבייר, קיטי מתנדבת לקחת אחריות על האקס-מן מזמן העבר בזמן שהם עובדים לסכל את עתידו האפל של סייקלופס.
הדבר מעמת אותה עם חבריה לקבוצה, שחושבים שהאקס-מן מזמן העבר צריכים לחזור לזמנם המקורי ולמנוע פרדוקס של מסע בזמן.
בסופו של דבר, קיטי בוחרת לנטוש את בית הספר לצעירים מחוננים ע"ש ג'ין גריי ולהצטרף לאקס-מן של סייקלופס בבית הספר החדש ע"ש אקסבייר.
במהלך השבועות הראשונים שלה בבית הספר החדש ע"ש אקסבייר, ג'ין גריי נחטפת בידי אימפריית השי'אר כדי לעמוד למשפט בגין פשעיה בעתיד.
קיטי והאקס-מן מזמן העבר מצטרפים לשומרי הגלקסיה ומצליחים להציל את ג'ין גריי מהשי'אר.
בסופו של הסיפור, קיטי מתחילה מערכת יחסים פלרטטנית מרחוק עם פיטר קוויל, מנהיג שומרי הגלקסיה שידוע בכינוי סטאר לורד.
בשבועות הבאים, מערכת היחסים בין קיטי פרייד לבין פיטר קוויל מתפתחת יותר ויותר, כשהשניים מתחילים לפתח רגשות אחד כלפי השנייה.
בנוקודה מסוימת, קוויל נחטף במהלך אחד הדייטים שלהם ואין לה ברירה אלא לצאת להצלתו למרות פחדיה מהחלל אחרי שנלכדה בקליע חללי ענק.
אחרי שהיא מצילה אותו, היא מחליטה להישאר איתו בחלל.
בהמשך, קיטי משכנעת את פיטר לגנוב ממצא עתיק בשם "המערבולת השחורה" מאביו ג'סון, השליט של כוכב ספרטקס.
עד מהרה הם מוצאים את עצמם נרדפים בידי חוליית החיסול של ג'סון, "אדוני השחיטה" (Slaughter Lords).
בייאושם, הם מבקשים את עזרת האקס-מן ושומרי הגלקסיה בהגנה על המערבולת.
לאחר שכמה מחבריהם אינם מסוגלים להימנע מפיתוייה של המערבולת, בוגדים בהם וגונבים את הממצא העתיק, הקבוצה מתפצלת וקיטי נשארת מאחור בספרטקס כדי לעזור בבית יתומים.
היא נלכדת במעטפת ענבר אחרי שת'אן - בנם הבלתי חוקי של תאנוס מגזע הנצחיים ושל אישה מגזע הבלתי אנושיים אשר חבר לג'סון - מקפיא את כוכב הלכת על כל אנשיו.
הודות לכוחותיה המוטאנטים, היא מצליחה לצאת מהמעטפת.
בהמשך, גזע הברוד מתקיף את ספרטקס מתוך כוונה להשתמש באנשים העטופים בענבר כאמצעי דגירה לצבא הברוד, להמשך פלישתם וכיבושיהם לכוכבי לכת אחרים.
קיטי מרגישה שהדרך היחידה לעצור אותם היא להיכנע לכוחה של המערבולת, שכן היא היחידה שיכולה להתנגד לכוחה הקוסמי המשחית.
היא עושה זאת והופכת לישות עוצמתית בעלת כוחות בלתי ישוערים.
אחרי שהיא נזכרת באהבתה לפיטר קוויל, היא חוזרת ומעבירה פאזה את כל הענבר האוגף את כוכב ספרטקס - כולל את הברוד, בכך שולחת אותם לממד אחר.
היא אינה מוותרת על הכוח הקוסמי אך מתוודה בפני פיטר שהיא חוששת ממנו.
פיטר מבטיח לה שוא לעולם לא ינטוש אותה גם אם הכוח ישנה אותה.
לאחר מכן, פיטר כורע ברך ומציע נישואין לקיטי, והיא מסכימה.
מאוחר יותר, כשפיטר קוויל מוכרז לקיסר החדש של ספרטקס, היא נבחרת להיות האישה הראשונה של ספרטקס.
קיטי נוטלת את הכינוי סטאר לורד ומצטרפת לשומרי הגלקסיה במקומו של פיטר קוויל, שהתפנה לתפקידיו המלכותיים כקיסר ספרטקס.
כאשר הלה המאשימה (מחיל המאשימים בה היה חבר רונאן המאשים) טובחת באוכלוסייה של ספרטקס בניסיון לגרום לקוויל לשלם על פעולותיו של ג'סון נגד עולמה, היא מתגברת בקלות על עיר הבירה של ספרטקס ועל שומרי הגלקסיה.
אחרי ששומרי הגלקסיה מתאגדים מחדש כדי לחשוב על אסטרטגיה להביס אותה, קיטי מצליחה להעביר את הלה חלקית לתוך הקרקע בזמן ששאר שומרי הגלקסיה מפרידים בינה לבין כלי הנשק שלה.
אחרי שקוויל מאבד את התואר שלו כמלך, הוא וקיטי משתתפים במשימה יחד עם שאר שומרי הגלקסיה בכוכב כלא שבשליטת גזע הבאדון אחרי שגאמורה נתנה להם מידע שיעזור לשחרר את אנג'לה.
בזמן שהם נמצאים שם, קיטי מקבלת תגובה לא רצונית, היות שכוכב הכלא מזכיר לה את מחנות הריכוז הנאצים.
אחרי שקוויל נלכד ונגזר דינו למות בקרב בזירה, קיטי מוצאת את מנהיג הבאדון והורגת אותו על ידי העברת פאזה של ליבו מחזהו.
כשקפטן מארוול מבקשת את עזרתם של שומרי הגלקסיה לעצור את טוני סטארק במלחמת אזרחים 2, קיטי מגלה שתאנוס הוא אסיר בכדור הארץ ומנסה לשכנע את קוויל להגיד זאת לגאמורה, בתו המאומצת של תאנוס.
כאשר הלחימה מתחילה, קיטי מגלה שכמה מתלמידיה לשעבר נמצאים בצד של טוני במקום להילחם לצידה של קפטן מארוול.
במהלך הקרב, ספינתם של שומרי הגלקסיה מושמדת, ולמעשה הם ננטשים על כדור הארץ.
אחרי שעזרה לשומרים לעצור את תאנוס מלהוביל כוח פלישה מהאזור השלילי, שומרי הגלקסיה מקבלים ספינה חדשה, אולם קיטי בוחרת להישאר בכדור הארץ ומסיימת את הקשר שלה עם קוויל.
עם חזרתה לכדור הארץ, קיטי קיוותה סוף סוף להשתקע לחיים שקטים בעיר הולדתה שיקגו, אך זוכה לביקור מסטורם, שמספרת לה מה עבר על האקס-מן בזמן היעדרותה.
סטורם מודיעה לה שהיא מתכוונת לפרוש מתפקידה כמנהיגת האקס-מן בעקבות האשמה שלה בהחלטה להוביל את האקס-מן למלחמה, ומציעה לקיטי את התפקיד.
קיטי מבקרת במפלט אקס - בסיסם החדש של האקס-מן בממד לימבו - ומבינה עד כמה דברים השתנו ועד כמה דברים צריכים להשתנות לטובה.
היא מחליטה להיענות להצעתה של סטורם בתנאי שסטורם תישאר חברה בקבוצה.
פעולתה הרשמית הראשונה כמנהיגה הייתה להעביר את אחוזת אקס מהלימבו לסנטרל פארק, ניו יורק כדי שהאקס-מן יוכלו להתמקד חזרה בשייכותם לעולם מאשר הפחד ממנו.
היא עשתה זאת מתוך האמונה שאם האקס-מן רוצים באמת ובתמים להיראות כגיבורים, אז הם צריכים לחיות בעולם אותו הם מנסים להציל מאשר לדאוג כל הזמן להישרדותם.
תחת מנהיגותה של קיטי, קבוצת האקס-מן עוברת מספר שינויים קטנים כדי להשיל מעצמה את ההיסטוריה העכורה שלהם וליצור לעצמם שם מכובד.
כך למשל, רייצ'ל סאמרס משתכנעת לשנות את הכינוי שלה לפרסטיג' ואחוזת אקס משנה את שמה ל"מכון אקסבייר לחינוך מוטאנטי והישגים".
קיטי מגלה במו ידיה עד כמה קשה לאזן בין מנהיגות האקס-מן לבין ניהול האחוזה, שכן ישנם הרבה שיקולים פוליטיים שעומדים בדרכם של האקס-מן.
ההרפתקה הראשונה של קיטי כמנהיגת האקס-מן מציבה אותה מול אחוות המוטאנטים החדשה בהנהגת מזמרו.
היא מגלה שפוליטיקאית שונאת מוטאנטים שטפה את מוחם של חברי האחווה החדשה להכתים את שמם של המוטאנטים, ואיימה לחשוף אותה בפומבי אם תמשיך לנצל מוטאנטים לרווחתה האישית.
קיטי וקולוסוס מתאחדים שוב, ולמרות הניסיון להמשיך כחברים, הם מציתים מחדש את הרומן ביניהם.
בסופו של דבר היא מציעה לו להינשא, אך ברגע האחרון היא משנה את דעתה במסיבת האירוסין שלהם, בטענה שההיסטוריה המשותפת ביניהם אינה בסיס טוב לנישואים למרות אהבתם הרבה אחד לשנייה.
אחרי מאורעות "הציר" שהובילו להיוולדו מחדש של צ'ארלס אקסבייר בדמותו הצעירה של 'אקס', הוא בחר להקים יחד עם בני בריתו אומה ריבונית למוטאנטים על האי התבונתי קרקואה.
קיטי פרייד - שכעת קוראת לעצמה קפטן קייט פרייד - מגלה שמסיבה כלשהי, היא המוטאנטית היחידה שאינה יכולה להשתמש בשערי הקפיצה השונים המובילים אל עבר קרקואה ואשר הושתלו ברחבי העולם.
נרמז שהיא עשתה משהו כדי להכעיס את קרקואה, אך אין זה אומר שהיא לא מצאה דרכים אחרות להגיע לאי.
היא גונבת סירה ועושה את דרכה לאי, אך זמנה שם מתברר כחסר תועלת היות שהמשאבים השונים שבו מונעים ממנה גישה.
אמה פרוסט מציעה לקייט משימה מיוחדת - לקחת ספינה גדולה יותר ולשמש כקפטן פיראטית במשימתם של האקס-מן לשחרר מוטאנטים ממדינות מדכאות שאינן מזדהות עם ריבונותם, כל אותה עת להבריח עבור חברת הסחר הלפייר את התרופות מצילות החיים אותן יצרו האקס-מן עבור האנושות.
אחרי ששחררה בעזרתם של סטורם, אייסמן ופיירו קבוצה של מוטאנטים לכודים מסוכנים רוסיים עריקים, קייט קראה לקבוצתה החדשה "המשוטטים" כדי להרחיק את האקס-מן מפעולותיהם העתידיות.
הקבוצה פוגשת את בישופ בטאיפיי, שמגלה להם על ההתנקשות באקסבייר.
קייט לקחה את חברי קבוצתה לחנות קעקועים קרובה וקעקעה את מפרקי אצבעותיה באותיות "HOLD FAST" ("הייה חזק"), כאשר X חרוטה על ה-O כדי לסמל את האקס-מן.
היא מסכימה להצעתה של פרוסט למנות אותה בתור המלכה האדומה החדשה של חברת הסחר הלפייר ומקבלת מקום בשולחן המועצה השקטה של קרקואה, למורת רוחו של סבסטיאן שו.
קיטי מצטיירת עבור שו כמכשול להשתלטותו האולטימטיבית על תאגיד הלפייר, והחל לזמום נגדה ונגד חבריה לקבוצה.
קיטי פרייד היא מוטאנטית בעלת היכולת לעבור דרך חומרים מוצקים על ידי העברת החלקיקים האטומיים שלה ברווח שבין האטומים של האובייקט שדרכו היא עוברת.
בדרך זו, היא והאובייקט שדרכו היא עוברת מתמזגים לזמן קצר, ואינם מושפעים מכך לאחר מכן.
תהליך זה נקרא "פייזינג" או מנהור קוונטי והדבר גורם לה להיות לא מוחשית, והיא אינה מסוגלת לגעת פיזית באחרים.
שאדוקאט עוברת דרך האובייקטים באותה מהירות שבה היא נעה בזמן שהיא נכנסת לתוכם.
משום שהיא אינה יכולה לנשום בתוך האובייקט, היא מסוגלת רק לשנות פאזה באופן תמידי דרך חומרים מוצקים כל עוד היא מחזיקה את נשימתה.
אולם, היו תיאורים מנוגדים למשך הזמן של יכולת הפייזינג, כמו למשל שהיא ביצעה פייזינג ממושך לתוך הקליע הענק של ברייקוורלד.
השימוש ביכולות אלו משבש גם מערכות אלקטרוניות שהיא עוברת לתוכם על ידי הפרעת זרם האלקטרונים מאטום לאטום.
הדבר כולל גם מערכות ביו-אלקטריות של גופים חיים אם היא מתרכזת כראוי.
מעשה זה גורם לרוב להשמדתן של מכונות או לניזוקן כאשר היא עוברת דרכן, וכן לגרום להלם באנשים חיים או לעלף אותם.
השימוש בכוחותיה החל כיכולת אפשרית, אך למשך זמן מה - שהוגדר במונחים של פרסום החוברות כעשר שנים בזמן שדובר בשנתיים לפי המשכיות הקומיקס - קיטי התקיימה במצב פאזה והייתה חייבת לבחור באופן מודע להיות במצב מוצק.
מאז, קיטי חזרה למצבה הרגיל והמוצק ועליה לבחור להשתמש בכוחה המוטאנטי.
בזמן שהיא במצב פאזה, היא לא הולכת על משטחים במובן הפיזי של המילה אלא מתקשרת עם המולקולות שבאוויר מעליהם, מה שמאפשר לה לרחף מעליהם או להנמיך את עצמה מתחתם - בכך מדומה כי היא מרחפת באוויר.
בזמן פאזה, היא חסינה מפני התקפות והראתה סימנים לעמידות בפני טלפתיה.
צפיפות החומר של כמה מהחומרים, כמו אדמנטיום, הוכח כמזיק ליכולת הפאזה שלה וגורם לה לתחושת בלבול או כאב אם תעבור דרכם.
מספר התקפות אנרגיה מתבררות כבעייתיות עבור קיטי, כמו למשל פרץ האנרגיה של הנבל הארפון, חבר המשוטטים של מיסטר סיניסטר, דבר שגרם לאשפוזה ולחוסר היכולת לחזור למצב מוצק למשך חודשים.
כוחות קסם וישויות קסם יכולים אף הם לפגוע בקיטי במצב פאזה, כפי שנראה בקרב נגד השד נגאראי, שטלפיו לא הותירו בה כל סימנים חיצוניים אך גרמו לה כאבים כשהם עברו דרך גופה בזמן פאזה.
קיטי מסוגלת להרחיב את כוחותיה כדי שיעבירו גם אנשים ואובייקטים אחרים.
ביכולתה להעביר עד שישה אנשים (או אובייקטים באותו סדר גודל) יחד איתה כל עוד ישמרו איתה על קשר פיזי.
כמו כן, היא מסוגלת להרחיב את יכולת הפאזה לבגדיה או לכל אובייקט עד לגודל של משאית קטנה, ויכולה לשנות את מצב הפאזה שלהם כל עוד היא נוגעת בהם.
בעבר, היא איימה להשאיר אנשים תקועים בתוך קיר, והשתמשה בכוחותיה בצורה הגנתית נגד מאגוס מגזע הטק-נארכי ונגד דיינג'ר - חדר הסכנה של קבוצת האקס-מן שבשלב מסוים קיבל בינה מלאכותית והתמרד נגד אקסבייר.
נדמה שכוחותיה של קיטי גדלו במשך השנים.
במהלך סיפור האקסטרים אקס-מן שבו היא נחטפה בידי הכומר ויליאם סטרייקר, היא משנה מצב פאזה כדי להסתנכרן מחוץ לסיבוב כדור הארץ ולנוע מצד אחד לצד השני של העולם באופן כמעט מיידי.
בשיאה של סדרת חוברות Astonishing X-Men, קיטי משנה פאזה של "קליע" באורך 16 ק"מ המורכב ממתכת חייזרית דחוסה ביותר דרך כדור הארץ.
הישג זה גרם לה למתח רב, והיא לא הייתה מסוגלת לצאת מהקליע אליו היא שינתה פאזה.{{הערה|Giant-Size Astonishing X-Men #2', July 2010}} נוסף על כך, קיטי מצאה שקשה לה עד בלתי אפשרי לשנות פאזה של איבר מסוים בגופה.
כמו כן, היא מסוגלת לרוץ ולזנק לתוך יריב חמוש, ולתפוס את נשקו תוך כדי מעבר - מה שאומר שעליה להפוך את אותו חלק בגופה למצב מוצק.
מעבר לכוחותיה המוטאנטים, קיטי פרייד היא גאונה בטכנולוגיה מעשית ובמדעי המחשב.
היא כשרונית מאוד בעיצוב ובשימוש של כל חומרה שהיא.
כמו כן, היא טייסת מיומנת של מטוסי סילון וכלי טיס בין-ממדיים.
מאז שהשתלט עליה שד הנינג'ה אוגון, היא מיומנת ביותר בקרב פנים אל פנים ומסוגלת להשתמש בחרב הנשמות, היות שרכשה אימונים באמנויות לחימה ובדרכי הנינג'ה והסמוראי.
קיטי היא רקדנית ברמה מקצועית בתחומי הבלט וריקוד מודרני.
מיומנות השפה שלה כוללים אנגלית, יפנית ורוסית ברמה שוטפת, כמו גם דיאלקט מלכותי ורגיל של השי'אר והסקרול.
היא רכשה מיומנות נוספת בשפות גאלית, עברית וגרמנית.
לקיטי פרייד יש קשר מחשבתי-אמפתי עם דרקון המחמד שלה לוקהיד, והשניים מסוגלים לחוש אחד בקרבתו של השני ולהבין את מחשבותיהם.
במהלך הרפקאותיה בחלל יחד עם פיטר קוויל, קיטי משתמשת במערבולת השחורה וכוחותיה משתדרגים ברמה קוסמית, מה שהפך אותה לישות כמעט אלוהית.
היא הייתה מסוגלת לשנות פאזה לכל חומר בכל מצב דחיסה, בנוסף להעברת פאזה של כוכב לכת שלם ממעטפת הענבר של תיין.
במצב זה, היא הייתה יכולה גם לנוע בין המישורים של המולטי-יקום והייתה חסינה להשפעות החלל עליה.
המראה החיצוני שלה יכול להשתנות, אך המראה הטבעי שלה קיבל חזות גזית.
כריס ארנט מהמגזין האינטרנטי Newsarama קרא לקיטי פרייד "הדמות הטובה ביותר של מארוול בכל הזמנים", באומרו ש"האקס-מן הם מדהימים, אך לא היה זה עד שקיטי פרייד נכנסה לתמונה שהקוראים לא קיבלו פרספקטיבה עד כמה מדהימים.
כאחת שנוצרה בדמות 'ילדת השכן' בתקופת קלרמונט וביירן, שאדוקאט הייתה דמות להיט מההתחלה - והיא רק משתפרת עם השנים.
הסוד היה טמון בכך שהדמות הורשתה לגדול ולהתפתח, וקהל הקוראים גדל איתה...
מכל המוטאנטים, קיטי היא האנושית ביותר בכל הנוגע לאבולוציה ולהתפתחות, והדבר גורם לה להתבלט לא רק בקרב חבריה לאקס-מן, אלא גם בפנתאון מארוול בכללותו".
לאחר החזרת דמותה של קיטי בשנת 2010, דייוויד אוזמרי ממגזין ComicsAlliance תיאר את קיטי בתור "מוטאנטית הפייזינג חביבת הקהל" וכי "ניתנה לה הפרידה הקבועה באופן זמני הניאותה ביותר, ואז היא נעלמה לתוך אופק החלל בטיל בליסטי...", תוך הוספה ש"נעשה שימוש מכוון בדמות כמודל לחיקוי לילדות ולנערות צעירות...
והייתה כמעט קרובה לשלמות, כאשר לא משנה כמה דרכיה המוטעות היו רצופות כוונות טובות...
המוסר שלה הפך להיות הבסיס לדמותה".
אריק דיאז ממגזין Nerdist קרא לדמות "חכמה ובעלת תושיה", והוסיף כי "הקוראים זכו לראות את קיטי גדלה להיות מנהיגה כשרונית שעומדת על שלה במשך השנים".
ג'ונתן תומפסון ממגזין Comic Book Resources התייחס אל קיטי כאל "הלב והנשמה של האקס-מן" והוסיף כי מאז הופעתה לראשונה "קיטי הייתה סמל להעצמה נשית עבור מעריצי הקומיקס.
היא נראתה כמו כל נערה מוטאנטית אחרת שמסוגלת לשנות פאזה דרך חומר מוצק, אך היא לא הייתה דמות שניתן להמעיט בערכה", בהתייחסו בהמשך גם לעיבודים הקולנועיים שנעשו לדמות ועד כמה הם היו בסיסיים בהשוואה לחומר המקור בקומיקס.
ניק אבדזיס ממגזין המדע בדיוני Tor.com ציין ש"קיטי הנהיגה שורה ארוכה של נערים מוטאנטים מנוכרים שלא שפר עליהם מזלם, המתמרדים והחנונים.
היא שמרה על הארכיטיפ, וכוחותיה היו למעשה משניים לגורם המשיכה של הדמות, שחוכמתה ומקורותיה היהודיים הודגשו מעל הכל".
עוד הוא הוסיף ש"יכולתה של קיטי לשנות מצב פאזה היה למטפורה גאונית לתשוקתו של המתבגר להיעלם לפעמים, והרגיש מטופש ונבוך חברתית עד שרצה שהעולם 'יבלע' אותו...
הדבר למעשה העלה את חוברות הקומיקס ממלודרמה חודשית לסאגה מתמשכת ולתופעה של ממש בקרב התרבות הפופולרית".
הילרי גולדשטיין וריצ'רד ג'ורג' ממגזין IGN ציינו ש"רוב המוטאנטים המגיעים לאקסבייר חוו טראומה גדולה וקושי בשנות בגרותם.
קיטי מגיעה כדמות תמימה בעלת הכוח הלא מזיק לכאורה להפוך לבלתי מוחשית.
היא כמו כל האדם, הילדה השגרתית שהפכה לגיבורה".
עוד הם מוסיפים כי חברת מארוול ניסתה לשכפל את דמותה של קיטי במספר מקרים, כמו למשל בדמותה של ג'ובילי, אך יש משהו מיוחד בקיטי ששם אותה בראש כולן.
"היא בעלת כוח רצון חזק, יצירתית מאוד ונאמנה באופן יוצא מן הכלל.
כשם שלוקהיד, דרקון המחמד שלה, התחבר אליה כמעט מיידית, כך גם אנחנו".
2011 - מגזין Wizard דירג את דמותה של קיטי פרייד במקום ה-13 ברשימת "200 דמויות הקומיקס הטובות ביותר בכל הזמנים".
2011 - מגזין IGN דירג את קיטי פרייד במקום ה-47 ברשימת "מאה גיבורי הקומיקס הגדולים".
2011 - מגזין IGN דירג את קיטי פרייד במקום השלישי ברשימת "25 חברי האקס-מן הגדולים ביותר".
2014 - מגזין אנטרטיינמנט ויקלי דירג את קיטי פרייד במקום ה-18 ברשימת "בואו נדרג כל איש אקס אי פעם".
2017 - מגזין Comicbook.com דירג את קיטי פרייד במקום התשיעי ברשימת "עשרת חברי האקס-מן הגדולים ביותר".
2018 - מגזין Comic Book Resources דירג את קיטי פרייד במקום השביעי ברשימת "עשרת המנהיגים הגדולים של האקס-מן".
2018 - מגזין Comic Book Resources דירג את קיטי פרייד במקום ה-12 ברשימת "20 המוטאנטים החזקים ביותר משנות ה-80".
2018 - מגזין GameSpot דירג את קיטי פרייד במקום ה-21 ברשימת "50 גיבורי-העל החשובים ביותר".
2019 - מגזין Comic Book Resources דירג את קיטי פרייד במקום השביעי ברשימת "עשרת הנינג'ות הקטלניות ביותר במארוול קומיקס".
2019 - מגזין Comicbook.com דירג את קיטי פרייד במקום ה-20 ברשימת "50 גיבורי-העל החשובים ביותר".
2021 - מגזין Comic Book Resources דירג את קיטי פרייד במקום הראשון ברשימת "עשר הדמויות הטובות ביותר שיצר ג'ון ביירן".
2021 - מגזין Comic Book Resources דירג את קיטי פרייד במקום התשיעי ברשימת "מארוול: עשר הדמויות הנשיות החכמות ביותר".
2021 - מגזין Comic Book Resources דירג את קיטי פרייד במקום הרביעי ברשימת "עשרת הסיידקיקס החכמים של מארוול".
2021 - מגזין Screen Rant דירג את קיטי פרייד במקום הראשון ברשימת "עשרת חברי האקס-מן החזקים ביותר".
2022 - מגזין Newsarama דירג את קיטי פרייד במקום השלישי ברשימת "דמויות מארוול הטובות ביותר בכל הזמנים", במקום הרביעי ברשימת "חברי האקס-מן הטובים ביותר בכל הזמנים" ובמקום ה-17 ברשימת "גיבורות-העל הטובות ביותר".
2022 - מגזין Comic Book Resources דירג את קיטי פרייד במקום השביעי ברשימת "עשרת חברי האקס-מן הטובים ביותר לפי ניסיון", וכן במקום העשירי ברשימת "המנהיגים הגדולים של האקס-מן, לפי ניסיון".
2022 - מגזין Screen Rant דירג את קיטי פרייד במקום הראשון ברשימת "עשרת חברי האקס-מן החביבים ביותר", ובמקום השישי ברשימת "עשרת האקס-מן הגדולים, לפי כישורי לחימה".
קיטי פרייד הופיעה כספרייט ב"ספיידרמן וחבריו המדהימים" בפרקים "סיפור המקור של אייסמן" ו"הרפתקת האקס-מן" בדיבובה של מליסה סו אנדרסון.
קיטי פרייד מופיעה בתור החברה החדשה באקס-מן בפרק הפיילוט "גאוות האקס-מן" (משחק מילים ל"פרייד מהאקס-מן"), ואת דמותה דיבבה קת' סוצ'י.
עקב כישלונו של פרק הפיילוט, הפופולריות של פרייד בקומיקס התדרדרה, והיא הוחלפה בדמותה של ג'ובילי ב"אקס-מן: סדרת האנימציה".
קיטי פרייד הופיעה כשאדוקאט בסדרת הטלוויזיה "אקס-מן: אבולוציה" בדיבובה של מגי בלו א'והרה.
גרסה זו של הדמות היא כמתבגרת מודרנית ועכשווית וחברת האקס-מן שמפתחת מערכת יחסים עם אוולאנש במהלכה של הסדרה.
בפרק העונה השנייה "על כנפי מלאך" ששודר לקראת חג המולד וסימן את הופעתו לראשונה בסדרה של אנג'ל, קיטי נראית לצד הוריה כשהיא מדליקה נרות חנוכה.
קיטי פרייד הופיעה כשאדוקאט בסדרת הטלוויזיה "וולברין והאקס-מן" בדיבובה של דניאל ג'ודוויץ.
גרסה זו של הדמות שואבת השראה מעיצובה בחוברות Astonishing X-Men והייתה תלמידה במכון אקסבייר לפני שהאחוזה הושמדה וצ'ארלס אקסבייר וג'ין גריי נעלמו בנסיבות מסתוריות.
כשנה לאחר מכן, קיטי התכוונה לנסוע לג'נושה לפני שוולברין גייס אותה לקבוצת האקס-מן כדי למנוע עתיד דיסטופי שנשלט בידי מאסטר מולד.
קיטי פרייד מופיעה בתפקיד אורח בסרט הלייב אקשן "אקס-מן" משנת 2000, בגילומה של סומלה קיי.
קיטי פרייד מופיעה בתפקיד אורח בסרט ההמשך "אקס-מן 2" משנת 2003, בגילומה של קייטי סטיוארט.
קיטי פרייד מופיעה בסרט "אקס-מן 3: המפלט האחרון" משנת 2006 ודמותה גולמה בידי אליוט פייג'.
בסרט זה היא משמשת כיריבתה של רוג (בגילומה של אנה פקווין) על ליבו של בובי דרייק (בגילומו של שון אשמור), ומצטרפת לאקס-מן בהגנתו של ליץ' המסוגל לדכא כוחות מוטאנטים מפני אחוות המוטאנטים של מגנטו.
דמותה של פרייד גולמה שוב בידי פייג' בסרט "אקס-מן: העתיד שהיה", אשר מבוסס על עלילת "ימי עבר עתידי".
בעתיד דיסטופי שנשלט בידי סנטינלים, קיטי מפתחת את היכולת לשלוח את תודעתו של אדם אל תוך עצמו מהעבר - יכולת שמשמשת אותה כדי להציל את חברי האקס-מן ששרדו כדי ללחום בסנטינלים, והיא שולחת את תודעתו של וולברין לזמן העבר כדי למנוע את יצירתם של הסנטינלים מלכתחילה.
בגרסת הבמאי של הסרט, רוג (בגילומה החוזר של פקווין) מחליפה את קיטי בשמירתה על לוגאן, אחרי שקיטי נפצעת.
במהלך הקרב הסופי נגד הסנטינלים בעתיד, קיטי מצילה את מגנטו ממוות על ידם.
לאחר שוולברין מצליח במשימתו וקו הזמן משתנה, קיטי הופכת למורה במכון אקסבייר לצד קולוסוס (בגילומו של דניאל קודמור).
קיטי פרייד מוזכרת בשיר In the Garage של להקת וויזר האמריקאית.
בסרט "השעה ה-25" של ספייק לי יש רמיזה לדמותה של שאדוקאט, כאשר מונטגומרי ברוגן אומר שהוא היה רוצה "ילדה מאקס-מן...
אחת שיכולה לעבור דרך קירות".
בריאיון עם ניל גיימן וג'וס וידון, יוצר סדרת הטלוויזיה "באפי ציידת הערפדים", הוא ציין שקיטי פרייד הייתה המקור הראשוני לדמותה של באפי סאמרס.
בסדרת הטלוויזיה "הבלתי רגילים" ישנו אזכור לשאדוקאט, כאשר סטפני פאוול שואלת את קייטי אנדרוס אם יש גיבור-על שהיא אוהבת במיוחד וזו עונה לה כי היא מעריצה את שאדוקאט, ולאחר מכן מציגה לפאוול בובת צעצוע של שאדוקאט.
דמותה של קיטי פרייד מופיעה ברומן גרפי של מסע בין כוכבים בשם Planet X'', ובו יש קרוסאובר בין "מסע בין כוכבים: הדור הבא" לבין אקס-מן.
קיטי קט וחומי היא סדרת טלוויזיה חינוכית לילדים בגילאי הגן ובית הספר היסודי בהנחיית בובות.
התוכנית שודרה בישראל בטלוויזיה החינוכית בשנים 1993- 1995.
הסדרה התמקדה בהרפתקאותיהם של שני גורי חתולים בשם קיטי וקט וכלבלב בשם חומי אשר מחנכים ומבדרים את הצופים הצעירים באמצעות שירים וסיפורים שונים.
קיטי וקט גרים יחד בבית בכפר בעוד שחומי חי במערה קטנה בחצר האחורית שלהם.
השלושה נפגשים כל יום ומשחק יחד בחצר האחורית.
כמו כן, בחצר האחורית ישנו גם עץ גדול בו גר תוכי ושמו פליפ אשר הוא חבר טוב של הדמויות הראשיות ונוהג לבקר אותם לעיתים קרובות.
קיטי (שרית וינו אלעד) - גורת חתולים ואחותו הבוגרת של קט.
קט (חן חגי) - גור חתולים ואחיה הצעיר של קיטי.
חומי (אלון אופיר) - כלבלב חום.
מבוגר מקיטי וקט והולך לבית הספר.
יש לו חבר בשם בולי שרק מוזכר בפרקים.
פליפ (גיל זמק) - תוכי אשר ידיד של הדמויות הראשיות.
נוהג לטייל בעולם לעיתים קרובות.
בוני (ליליאן ברטו) - כלבה אשר ידידה של הדמויות הראשיות.
פודי (ליאור אשכנזי) - קיפוד שובב אשר ידיד של הדמויות הראשיות.
באחסון נתונים, קיטוע (פרגמנטציה) היא תופעה בה מקום אחסון נמצא בשימוש בצורה שאינה יעילה, כך שמקום האחסון בפועל קטן וברוב המקרים גם ביצועי המערכת.
קיימים שלושה סוגים שונים של קיטוע (הקשורים זה לזה): פנימי (internal), חיצוני (external) וקיטוע מידע (data fragmentation).
שיטות שונות להקצאת מקום מפגינות אחד או יותר מסוגים אלו.
המונח "זיכרון מקוטע" (fragmented memory) מציין את כל זיכרון המערכת שאינו ניתן לשימוש.
קיטוע של זיכרון מתרחש לרוב כאשר זיכרון מוקצה דינמית (על ידי קריאות כגון malloc).
באופן כללי, הקצאת זיכרון בזמן ריצה לא נעשית על המחסנית.
הקצאת הזיכרון הדינמית מבזבזת זיכרון בדרכים הבאות:
כאשר זיכרון משוחרר בזמן ריצה, מרב הסיכויים שהמקום שיתפנה יהיה באמצע מקטע הזיכרון, ולכן, כאשר נרצה להקצות זיכרון חדש ייווצרו 'חורים' בין מקטעי הזיכרון.
חורים אלו עלולים להיות קטנים מדי מכדי לספק מספיק מקום להקצאה וכך אותו מקום מבוזבז.
כאשר מערכת מקצה זיכרון עליה לשמור את כל הנתונים עליו כמו מיקומו, גודלו והרשאות הגישה אליו.
תקורה כוללת את כל משאבי המערכת הנוספים הנדרשים כדי לממש את אלגוריתם הקצאת הזיכרון.
נתונים אלו נשמרים, לרוב, בתוך הזיכרון עצמו, דבר המוביל לבזבוז זיכרון.
בשל כך נחשבת התקורה לחלק מקיטוע הזיכרון.
כאשר הזיכרון המוקצה גדול מהנצרך, שאר הזיכרון מבוזבז.
כאשר המשתמש מבקש יותר מקום ממה שהוא צריך נוצרים חורים של מקום אחסון שאינם נגישים.
הגבלות של ארכיטקטורת הקצאת הזיכרון.
לדוגמה: במערכות מסוימת התחלת קובץ היא דווקא בתחילת מקטע (cluster) על מנת להקל על ארגון הקבצים, ולכן, כאשר ישנם קבצים קטנים רבים עלולים להיווצר "חורים" של מקום שאינו מנוצל על הדיסק.
המונח "פנימי" מכוון לעובדה שהזיכרון המבוזבז נמצא בתוך האזור שהוקצה.
קיטוע חיצוני הוא חוסר היכולת להשתמש בזיכרון פנוי מכיוון שהוא מחולק למקטעים קטנים (fragments).
המונח "חיצוני" מכוון לעבודה שהזיכרון המבוזבז נמצא מחוץ לאזור הזיכרון המוקצה.
כאשר נמחק קובץ הנמצא בין מקטעי זיכרון אחרים או שגודלו משתנה נוצר אמנם מקטע זיכרון פנוי אך הוא קטן מכדי להיות שימושי.
לדוגמה אם ניקח מערכת בעלת 15MB המסודרת כך: קובץ של 2MB, קובץ של 1MB ועוד קובץ של 2MB וכן הלאה לסירוגין, כאשר ימחקו הקבצים האמצעיים ונרצה להקצות 3MB לא נוכל לעשות זאת מכיוון שהמקטע הגדול ביותר הוא בן 1MB (אא"כ נחלק את ההקצאה לחלקים כפי שנראה בהמשך).
בהשוואה לקיטוע חיצוני, התקורה והקיטוע הפנימי אחראים לכמות קטנה מאוד של זיכרון מבוזבז.
קיטוע חיצוני יוצר את רוב הנזק למערכת, הוא מוגדר כ:
כלומר: אחד פחות גוש הזיכרון הגדול ביותר הפנוי חלקי כלל הזיכרון הפנוי.
קיטוע חיצוני הוא ערך בין 0 ל-1. קיטוע של 100% (כאשר ערך הנוסחא שווה ל-1) מצביע על כך שאין במערכת זיכרון שמיש פנוי, בעוד קיטוע של 0% (כאשר ערך הנוסחא הוא 0) מצביע על כך שכל הזיכרון נמצא בגוש אחד גדול.
לדוגמה, הקיטוע הוא 90% כאשר 100MB של זיכרון קיים במערכת, אבל הגוש הגדול ביותר של זיכרון פנוי הוא בגודל 10MB.
כעת לא ניתן להקצות במקום בו היה B זיכרון הגדול מגודלו של B.
קיטוע מידע מתרחש כאשר פיסת מידע מחולקת למספר חלקים על הדיסק, לדוגמה בדוגמה שהובאה לעיל – הקובץ אותו ניסינו לשמור יחולק לשלושה מקטעים של מגה אחד.
דבר זה מאט את המערכת הצריכה לנוע בין מקטעי הקובץ על מנת לגשת אליו.
לרוב, קיטוע מידע הוא תוצאה של מערכת שעברה קיטוע חיצוני.
בעיית קיטוע הזיכרון היא אחת מהבעיות הקריטיות איתן מתמודדים מנהלי מערכות.
לאורך זמן, היא מובילה לירידה בביצועים, כאשר בסופו של דבר קיטוע עלול להוביל לאובדן מוחלט של זיכרון פנוי.
בעיית קיטוע הזיכרון היא בעיה תכנותית ברמת הגרעין (kernel).
היא נעשית קריטית כאשר היא מגיעה לרמות גבוהות, לדוגמה, מערכות זמן אמת (real time) מגיעות באופן תדיר לקיטוע של 99%.
רמה כזו של קיטוע מתרחשת שניות לפני קריסת המערכת, דבר המקשה על מניעתה מכיוון שקשה לצפות את הנקודה הקריטית בה עולה הקיטוע.
על פי מחקר שהתבצע ב International Data Corporation, ירידה בביצועים מתרחשת לרוב בשל קיטוע חיצוני, כאשר זמן החיים של שרת מתקצר ב-33% בשל קיטוע חיצוני בלבד, דבר המוביל לעליה של 33% בתקציב השנתי לשדרוג חומרה.
לקיטוע זיכרון יש אפוא השפעה לא רצויה לא רק על שימוש הזיכרון ומהירות העיבוד אלא גם על רכיבי חומרה ועלות פרויקטים מחשוביים.
ספקות רציניים עלו באשר לנכונות הסיפור, כפי שהופיע ב"ניו יורק טיימס", אך הוא עורר מחקר נרחב בפסיכולוגיה חברתית ותועד על ידי לטנה ודרלי בשם "אפקט הצופה מהצד".
ג'נובזה נולדה בניו יורק והייתה הבכורה מחמישה ילדים במשפחה איטלקית-אמריקאית של המעמד הבינוני-נמוך שהתגוררה בברוקלין.
היא למדה בבית ספר תיכון פרוספקט הייטס .
לאחר שאמה הייתה עדה לרצח בניו יורק, עברה המשפחה לקונטיקט בשנת 1954. ג'נובזה, שהייתה בת 19 באותה עת, החליטה להישאר בניו יורק והמשיכה להתגורר בעיר עד מותה.
בתקופה שבה התבצע הרצח, עבדה ג'נובזה כמנהלת בר בקווינס.
היא הייתה לסבית והתגוררה בקווינס עם שותפתה לחיים, מארי אן זילונקו.
השתלשלות האירועים שהובילו לרצח ג'נובזה תוארה במשפט הרצח ובדיווחים רבים לאחר מכן, אך פרטי ההתרחשות המדויקים עדיין מעורפלים בנקודות מסוימות.
ג'נובזה שבה מעבודתה במכונית, בשעת בוקר מוקדמת ב-13 במרץ 1964. היא החנתה את מכוניתה בערך בשעה 3:15 לפנות בוקר בחניון המרוחק 30 מטרים מביתה, סמוך לסמטה המובילה אל הכניסה העורפית לבניין בו שכנה דירתה.
כשפסעה מהרכב לכיוון ביתה, התקרב אליה אדם בשם וינסטון מוזלי.
ג'נובזה נבהלה והחלה לרוץ לאורך מגרש החניה ולכיוון חזית הבניין.
מוזלי רדף אחריה, תפס אותה ודקר אותה פעמיים בגבה.
ג'נובזה צעקה "אלוהים, הוא דקר אותי!
תעזרו לי!" מספר שכנים שמעו את הזעקה, אף שהיה זה לילה קר וחלונותיהם היו סגורים, אך רק בודדים מהם הבינו שזו קריאה לעזרה.
אחד השכנים, רוברט מוזר, העיד כי קרא לעבר מוזלי "תסתלק מכאן!" ומוזלי נרתע ונמלט מהמקום.
ג'נובזה הצליחה להגיע לכניסה האחורית של הבניין כשהיא פצועה קשה, ובשלב זה הייתה סמויה מעיניהם של השכנים שהיו יכולים לשמוע את התקיפה הראשונה.
אחד העדים טען כי אביו התקשר למשטרה מיד לאחר התקיפה הראשונה והודיע שברחוב יש אישה ש"הותקפה, אך היא קמה ומתנדנדת ברחוב".
הקלטות של השיחות הראשונות שבוצעו למוקד המשטרה אינן ברורות ונראה שהמשטרה לא ייחסה חשיבות רבה לדיווחים אלו.
בשנת 1964 עדיין לא היה מוקד כללי להזעקת המשטרה (מוקד 911) ואזרחים שביקשו להזעיק את המשטרה היו צריכים להתקשר לתחנת המשטרה המקומית.
בר ששכן באזור היה מוקד של תגרות ידיים ובליל הרצח נסגר בשעה מוקדמת יותר בגלל קטטה, מה שאולי חיזק את סברתם של השוטרים כי האירוע אינו תובע הגעה למקום.
כמה מהעדים ראו את מוזלי נכנס למכוניתו ומסתלק מהמקום אך הוא שב לאחר עשר דקות, חבוש בכובע רחב שוליים שהסתיר את פניו.
מוזלי חיפש את ג'נובזה במגרש החניה ובמתחם הדירות עד שאיתר אותה שוכבת, כמעט מחוסרת הכרה, במסדרון בחלקו האחורי של הבניין.
סבורים כי ג'נובזה ניסתה להיכנס לבניין דרך דלת אחורית שהייתה נעולה.
כששכבה במסדרון זה, הייתה ג'נובזה מחוץ לשדה הראייה של עוברי אורח ברחוב וגם רחוקה משדה ראייתם של האנשים שאולי שמעו או ראו את התקיפה הראשונה.
מוזלי תקף את ג'נובזה ודקר אותה מספר פעמים.
מפצעי דקירה בידיה הסיקו החוקרים כי ג'נובזה ניסתה להתגונן.
בזמן שג'נובזה גססה על הרצפה, מוזלי אנס אותה.
הוא לקח מארנקה 49 דולר והשאיר אותה שם.
האירוע כולו נמשך כחצי שעה.
כמה דקות לאחר מכן התקשר למשטרה אדם בשם קארל רוס.
ניידת משטרה הגיעה למקום תוך כמה דקות ובשעה 4:15 לפנות בוקר נלקחה משם ג'נובזה לבית-החולים, אך נפטרה בדרכה אליו.
חקירת המשטרה והתביעה הכללית העלתה שכתריסר אנשים (ולא 38 כפי שדווח במאמר של הניו יורק טיימס) שמעו או ראו חלקים מהתקיפה, אך אף אחד לא היה עד להתרחשות כולה.
רק עד אחד, ג'וזף פינק, היה מודע לכך שג'נובזה נדקרה בתקיפה הראשונה.
רוב העדים לא הבינו שמה שהם שמעו או ראו הוא אירוע של תקיפה, אונס ורצח.
חלקם חשבו שמדובר במריבת אוהבים או בתגרת שיכורים.
וינסטון מוזלי (נולד ב-2 במרץ 1935), היה מפעיל ציוד עסקי, נשוי ואב לשני ילדים.
מוזלי נעצר מאוחר יותר בחשד פריצה ובחקירתו התוודה על רצח ג'נובזה, כמו גם על שני מקרי רצח נוספים שכללו תקיפה מינית.
מוזלי העיד כי בגלל האימפוטנציה שלו לא הצליח לקיים יחסי מין עם הנתקפות.
בדיקות פסיכיאטריות שעבר הצביעו על כך שמוזלי היה נקרופיל.
מוזלי שיחזר את התקיפה בדייקנות והסביר שהמניע היה שהוא "רצה להרוג אישה".
מוזלי העדיף להרוג נשים כיוון שלדבריו הן "היו קלות יותר ולא נלחמו בחזרה".
הוא הצהיר שבאותו לילה התעורר בסביבות השעה 2:00, עזב את הבית ונסע ברחובות על מנת לחפש קורבן.
הוא ראה את ג'נובזה הולכת ברחוב ועקב אחריה עד למגרש החניה.
מוזלי הורשע ברצח וב-15 ביוני 1964, נגזר עליו עונש מוות.
כשהקריא ראש חבר המושבעים את גזר הדין, התמלא אולם בית המשפט קריאות שמחה רבות.
לאחר ששככו הקריאות, הוסיף השופט ואמר "אינני מאמין בעונש מוות, אך כשאני מסתכל על המפלצת הזו - לא הייתי מהסס להפעיל את המתג בעצמי!".
ב-1 ביוני 1965 מצא בית המשפט לערעורים של ניו יורק כי למוזלי הייתה צריכה לעמוד האפשרות להעלות טענת אי-שפיות בשימוע שלפני משפטו הראשון והמתיק את עונש המוות למאסר עולם.
בשנת 1968, הועבר מוזלי לבית חולים בבאפלו, ניו יורק, לאחר שפצע את עצמו בבית הכלא.
במהלך שהותו בבית החולים השתלט מוזלי על השומר שהיה איתו ופצע אותו.
לאחר מכן הוא הצליח לקחת חמישה בני ערובה ואנס אחת מהן מול בעלה.
הוא נתפס רק לאחר מרדף שנמשך יומיים.
מוזלי גם השתתף במהומות שהתחוללו בכלא אטיקה בשנת 1971. במהלך שהותו בכלא הוענק למוזלי תואר ראשון בסוציולוגיה.
בשנת 1984 עבר מוזלי שימוע ראשון בוועדת השחרורים של בית הכלא.
להגנתו הוא טען ש"עבור הקורבן בחוץ, זה עניין חד-פעמי שאורך שעה או דקה אחת, אך בשביל האדם שנתפס, זה לנצח".
השימוע האחרון של מוזלי נערך בנובמבר 2013 והוא לא שוחרר.
היה זה השימוע ה-16 במספר.
לאחר שהתפרסם המקרה של ג'נובזה, רבים ראו אותו כדוגמה לחוסר האכפתיות של האנשים הגרים בערים גדולות כדוגמת ניו יורק, או של האנושות בכלל.
מרבית התגובות האלו הגיעו בעקבות מאמר של "הניו יורק טיימס" שנכתב על ידי העיתונאי מרטין גנסברג ופורסם ב-27 במרץ 1964 - שבועיים לאחר הרצח.
כותרת המאמר הייתה "38 אשר ראו רצח ולא התקשרו למשטרה".
אחד הציטוטים מהמאמר שהשפיעו בעיקר על הציבור היו מאחד השכנים שהסביר שראה חלק מהתקיפה אך התלבט האם להתקשר למשטרה כיוון שהוא "לא רצה להיות מעורב".
הסופר הרלן אליסון פרסם סדרת מאמרים בתחילת שנות ה-70 ובהם התייחס לעדים מהמקרה כ"שלושים ושמונה בני זונות" אשר "עמדו מהצד וצפו בג'נובזה נדקרת למוות מולם מבלי לעשות דבר".
במאמר אחר הוא טען שאחד השכנים אפילו הגביר את עוצמת השמע במקלט הרדיו שלו על מנת שלא יישמע את זעקותיה של ג'נובזה.
אך על אף ששכניה של ג'נובזה הוכפשו קשות על ידי מאמרים אלו, התפיסה של "38 אנשים שלא עשו כלום" היא מיתוס.
המאמר של הניו יורק טיימס מתחיל בכותרת המשנה:
עם זאת, מחקר שנערך בשנת 2007, 43 שנים לאחר האירוע, טען שרוב המידע הפופולרי בקשר לרציחתה של קיטי ג'נובזה איננו נכון.
המחקר לא מצא "שום עדות לנוכחותם של 38 עדים, או שמישהו מהעדים צפה ברצח, או שאף אחד מהעדים לא נקף אצבע".
אף לא אחד מהעדים צפה בתקיפות בשלמותן, זאת עקב המבנה המורכב של מתחם הדירות והעובדה שהתקיפה התרחשה בכמה חלקים ובאזורים שונים של המתחם.
מרבית העדים שמעו רק חלקים מהמתרחש ולא הבינו כמה התקיפה חמורה.
אף לא אחד מהעדים ראה את התקיפה הסופית והאונס.
בנוסף לכך, בתקיפה הראשונה נוקבו ריאותיה של ג'נובזה, כך שמרבית הסיכויים הם שהיא לא הייתה מסוגלת לצעוק בקול רם.
למרות זאת, התגובה התקשורתית למקרה הובילה את משטרת העיר ניו יורק לשדרג את מערכת הטלפוניה שלה.
המערכת שהייתה קיימת באותו זמן לא עבדה היטב, העבירה שיחות למחלקות הלא נכונות ולעיתים הייתה מנתקת את השיחה.
בנוסף לכך, קהילות שונות החלו לארגן תוכניות משמר שכונתי ותוכניות דומות לשמירת הסדר בקהילה.
המחקר הפסיכולוגי שהתעורר לאחר הרצח
חוסר התגובה של כמות גדולה כל כך של אנשים שהיו עדים לתקיפה הובילה למחקר בפסיכולוגיה חברתית של אפקט הצופה מהצד ואפקט דילול האחריות (Diffusion of responsibility).
באופן זה, המקרה של קיטי ג'נובזה הפך למקרה מוכר מאוד בפסיכולוגיה חברתית.
המחקר התחיל בעבודתם של הפסיכולוגים ג'ון דארלי וביב לאטאן, אשר הראו שבניגוד לציפייה המקובלת, כמות גדולה של צופים מהצד מפחיתה את הסיכוי שמישהו ינסה לעזור לאדם במצוקה.
הסיבות לכך מגוונות: הצופים רואים שאנשים אחרים לא עוזרים גם הם; צופים מאמינים שמישהו אחר יודע טוב יותר איך לעזור; או כולם מחכים לאות או סימן ממישהו, שצריך לפעול.
מכיוון שכולם מחכים, חולף זמן רב יותר עד שמישהו מתערב; או שככל שיש יותר אנשים שצופים, כך פוחתת תחושת האחריות האישית על כל אחד; או שצופים מרגישים לא בנוח להגיש עזרה כשמישהו מתבונן עליהם.
בשנת 2007, המגזין American Psychologist פרסם מאמר שסקר את האופן שבו המקרה של קיטי ג'נובזה מתואר בספרי לימוד בפסיכולוגיה חברתית.
כותבי המאמר הגיעו למסקנה שהמקרה מובא כמשל ולא כעובדה, בעיקר עקב ההישענות על הדיווח העיתונאי הלא מדויק בזמן האירועים.
לפי דברי החוקרים, למרות חוסר הדיוקים שבדיווחים אלו, סיפורה של ג'נובזה ממשיך להיות חלק משמעותי בספרי הלימוד של הפסיכולוגיה החברתית, אולי כיוון שהדרמטיות שלו מאפשרות למרצים לעורר עניין בסטודנטים.
הפסיכולוגית הפמיניסטית פרנסיס צ'רי טענה שהפרשנות של האירוע דרך ההסתכלות על אפקט הצופה מהצד איננה מושלמת.
היא הצביעה על מחקרים המראים שאנשים, בעיקר באותה תקופה שבה בוצע הרצח, נוטים להתערב פחות כאשר הם רואים גבר תוקף אישה שהם חושבים שהיא חברתו או אשתו.
המקרה של קיטי ג'נובזה בתרבות הפופולרית
רצח קיטי ג'נובזה, והמיתוס על 38 אנשים שראו ולא עשו דבר, נלמדים עד היום בקורסי מבוא לפסיכולוגיה סביב לעולם והסיפור מוכר דרך שלל ספרים, תוכניות טלוויזיה ועוד.
1966: זמר הפולק פיל אוקס כתב בהשראת המקרה את השיר Outside of a Small Circle of Friends .
השיר מתאר חמישה מקרים שונים שדרשו תגובה מצד המספר, אך בכל פעם המספר אומר שלא עשה כלום כי זה ודאי לא היה מעניין אף אחד מלבד מעגל קטן של חברים.
1974: יצא סרט הטלוויזיה Death Scream, בכיכובו של ראול ג'וליה, שהתבסס על המקרה.
1986: מקרה הרצח של ג'נובזה מהווה תפנית משמעותית בעלילת הרומן הגרפי "השומרים".
גיבור הספר, רורשאך, מחליט להפוך ללוחם-פשע במסכה בעקבות המקרה.
1996: יצא פרק בסדרת הפשע "חוק וסדר" שהתבסס על המקרה.
בספר מתייחס הפובליציסט מלקולם גלדוול למקרה כשהוא כותב על רמזים קונטקסטואליים בהתנהגות אנושית.
2006: הוציא ערוץ ההיסטוריה סרט דוקומנטרי על המקרה.